Καμέλ Μεριέμ

Ο **Καμέλ Μεριέμ** γεννημένος στις 18 Οκτωβρίου 1979, στο Ωντενκούρ, είναι Γάλλος, αλγερινής καταγωγής (γιός δεύτερης γενιάς Αλγερινών μεταναστών), πρώην επαγγελματίας ποδοσφαιριστής που αγωνίζονταν ως επιθετικός μέσος.

## Καριέρα
Ο Μεριέμ ξεκίνησε να παίζει ποδόσφαιρο στη γειτονιά του και γρήγορα έγινε μέλος της Σοσό.
Στα δεκαπέντε του, ο Μεριέμ εντάχθηκε στην ακαδημία Νέων της Σοσό, όπου έπαιζαν ήδη οι Πιερ-Αλέν Φραού και Μπενουά Πεντρέτι. Αγωνίστηκε διαδοχικά τόσο στην Κ15 όσο και στην Κ17 του συλλόγου, προτού ολοκληρώσει μια πλήρη σεζόν με την αναπληρωματική ομάδα της Σοσό.

Στις 11 Νοεμβρίου 1998, ο Μεριέμ πραγματοποίησε το επίσημο ντεμπούτο του στην πρώτη κατηγορία εναντίον της Μπαστιά (2-1). Αλλά στο τέλος της σεζόν, η Σοσό υποβιβάστηκε στη Λιγκ 2. Ο νεαρός μέσος έπαιξε δεκαεπτά αγώνες και σημείωσε το πρώτο του επαγγελματικό γκολ.

Το ξεκίνημα του Μεριέμ στη δεύτερη κατηγορία ήταν δύσκολο: τον Αύγουστο του 1999, υπέστη ρήξη συνδέσμου στο αριστερό του γόνατο στο ματς εναντίον της Τουλούζης. Ωστόσο επανήλθε και συνέβαλε στην άνοδο της ομάδας πίσω στη Λιγκ 1 τον Μάιο του 2001. Στις πρώτες του μέρες με τη Σοσό, όλοι έβλεπαν τον Καμέλ Μεριέμ ως τον σπουδαίο παίκτη που έμελλε να χαράξει το όνομά του με χρυσάφι στην ιστορία του γαλλικού ποδοσφαίρου. Κάποιοι τον συνέκριναν ακόμη και με τον Ζινεντίν Ζιντάν (όπως και άλλους παίκτες αλγερινής καταγωγής, όπως ο Μεγκνί και ο Νασρί), υποστηρίζοντας ότι θα μπορούσε εύκολα να τον αντικαταστήσει ως τον αριθμό 10 της γαλλικής εθνικής ομάδας, δεδομένου του τεράστιου ταλέντου και της εξαιρετικής τεχνικής του.

Οι μεγάλες ομάδες του γαλλικού ποδοσφαίρου έδειξαν ενδιαφέρον για την απόκτησή του και τελικά, κατά τη διάρκεια της χειμερινής μεταγραφικής περιόδου, και πιο συγκεκριμένα στις 6 Ιανουαρίου 2002, ο Καμέλ επέλεξε να πάρει μεταγραφή για την Μπορντώ, υπογράφοντας συμβόλαιο  για τεσσεράμισι χρόνια και 7,6 εκατομμύρια ευρώ.

Δύο ημέρες μετά την άφιξή του στη Μπορντό, ο Καμέλ Μεριέμ έπαιξε τον πρώτο του αγώνα στη φάση των 16 του Κυπέλλου Λιγκ εναντίον της Λυών, μια διοργάνωση την οποία κατέκτησε η Μπορντώ στο τέλος της σεζόν. Στις 20 Απριλίου, στον τελικό εναντίον της Λοριάν στο Σταντ ντε Φρανς, ο Μεριέμ σκόραρε ένα γκολ και έδωσε μια ασίστ  για την άνετη νίκη της Μπορντώ με 3-0.

Αλλά με τη φανέλα της Μπορντώ, ο Μεριέμ δυσκολεύτηκε να καθιερωθεί ως βασικός. Από το 2002 ως το 2005 αγωνίστηκε με τη φανέλα της Μπορντό σε 82 αγώνες και σκόραρε 8 φορές. Έτσι παραχωρήθηκε το 2003, ως δανεικός στην Ολιμπίκ Μαρσέιγ, όπου ξεδίπλωσε το πλούσιο ταλέντο του και έγινε ένας από τους κύριους αρχιτέκτονες της πορείας της Μασσαλίας στο Κύπελλο ΟΥΕΦΑ, η οποία κατέληξε στον άτυχο τελικό εναντίον της Βαλένθια.

Επιστρέφοντας στο Μπορντό το καλοκαίρι του 2004, ο Μεριέμ κέρδισε αμέσως και την πρώτη του κλήση στην εθνική ομάδα της Γαλλίας. Ως αναπληρωματικός κάθε φορά, ο Μεριέμ διακρίθηκε στα  3 ματς που αγωνίστηκε με το εθνόσημο. Αντιθέτως είχε μια γενικά απογοητευτική σεζόν στο Μπορντό, όπου σπάνια εντυπωσίαζε με την απόδοσή του.

Το καλοκαίρι του 2005 μεταγράφηκε στη Μονακό. Συχνά αφανής, ο Μεριέμ δεν κατάφερε ποτέ να αξιοποιήσει πλήρως τις δυνατότητές του. Επικρίθηκε έντονα από τους οπαδούς της Μονακό για την αγωνιστική ασυνέπειά του και κατά την τετραετή παρουσία του στο Πριγκηπάτο δεν κατόρθωσε ποτέ να κερδίσει μια θέση στο βασικό σχήμα.

Τον Ιούνιο του 2009, ο Μεριέμ έμεινε ελεύθερος από τη Μονακό και παρέμεινε χωρίς ομάδα για 6 μήνες. Αρχικά στις 12 Ιανουαρίου 2010, μετά από αρκετές δοκιμές, υπέγραψε με την Μπλάκμπερν Ρόβερς. Λίγες μέρες αργότερα, η Αγγλική Ποδοσφαιρική Λίγκα ακύρωσε τη μεταγραφή, επικαλούμενη τον μεγάλο αριθμό ξένων παικτών στη Ρόβερς και το γεγονός ότι η Λίγκα σκόπευε να υιοθετήσει τον κανόνα "6+5" (6 Άγγλοι παίκτες + 5 ξένοι παίκτες). Μετά από πολυάριθμες αποτυχίες και την απόρριψη από την Γκρενόμπλ, την ομάδα που βρίσκονταν στην τελευταία θέση της Λιγκ 1, και κυριολεκτικά την τελευταία ημέρα της μεταγραφικής περιόδου, υπέγραψε με τον Άρη Θεσσαλονίκης, στις 5 Φεβρουαρίου 2010. Εκεί συνάντησε έναν παλιό του συμπαίκτης, τον Κόκε, με τον  οποίο είχαν συνυπάρξει στη Μαρσέιγ  κατά την περίοδο 2003-04. Εντούτοις, η θητεία του στο Χαριλάου υπήρξε εξαιρετικά βραχύβια. Αγωνίστηκε σε μόλις 9 για το Πρωτάθλημα και σε 4 ματς για το Κύπελλο Ελλάδας, χωρίς να σημειώσει κάποιο τέρμα.

Πραγματοποίησε το ντεμπούτο του για την Ά Εθνική στις 10 Φεβρουαρίου 2010, στην εκτός έδρας ισοπαλία με τον Ξάνθη για το θεσμό του Κυπέλλου.

Τελικά έλυσε το συμβόλαιό του με τους «κίτρινους»  στο τέλος της σεζόν.

Στις 9 Αυγούστου 2010, ο Μεριέμ επέστρεψε στα γαλλικά ποδοσφαιρικά γήπεδα, υπογράφοντας συμβόλαιο διάρκειας 1+1 έτους με την Αρλ-Αβινιόν . Αν και είχε μια αξιοπρεπή σεζόν παρά τη συνολικά κακή απόδοση της ομάδας του, δεν ανανεώθηκε το συμβόλαιό του.

Στις 4 Ιουνίου 2011, υπέγραψε διετές συμβόλαιο με την Νις. Ωστόσο, έχοντας περιορισμένο χρόνο συμμετοχής υπό τον Claude Puel κατά τη διάρκεια της σεζόν 2012-2013 και με το συμβόλαιό του να λήγει, αποδεσμεύτηκε από την ομάδα, τον Ιούνιο του 2013.

Λίγο αργότερα, ο Απόλλων Λεμεσού ανακοίνωσε την υπογραφή Μεριεμ. Στη Λεμεσό αγωνίστηκε για 2 χρονιές, σχεδόν πάντα ως βασικός προτού κρεμάσει τα ποδοσφαιρικά του παπούτσια, το καλοκαίρι του 2015. Αγωνίστηκε με επιτυχία σε 80 συνολικά παιχνίδια. Και τις δύο περιόδους που ήταν στη Λεμεσιανή ομάδα έπαιξε στους ομίλους του Γιουρόπα Λιγκ.

Το Γενάρη του 2017, επανήλθε προσωρινά στους αγωνιστικούς χώρους, αγωνιζόμενος με την 3η ομάδα της Μονακό ,στο γαλλικό πρωτάθλημα της 7ης Κατηγορίας.
## Παραπομπές

## Εξωτερικοί σύνδεσμοι
* 
* 

Κατηγορία:Μέσοι ποδοσφαιριστές
Κατηγορία:Γάλλοι ποδοσφαιριστές
Κατηγορία:Αλγερινοί ποδοσφαιριστές
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Λιγκ 2
Κατηγορία:Ποδοσφαιριστές Άρη Θεσσαλονίκης
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές ΦΚ Σοσό
Κατηγορία:Ποδοσφαιριστές Ζιροντέν Μπορντό
Κατηγορία:Ποδοσφαιριστές Ολιμπίκ Μαρσέιγ
Κατηγορία:Ποδοσφαιριστές ΑΣ Μονακό
Κατηγορία:Ποδοσφαιριστές ΑΚ Αρλ-Αβινιόν
Κατηγορία:Ποδοσφαιριστές ΟΖΚ Νις
Κατηγορία:Ποδοσφαιριστές Απόλλων Λεμεσού
Κατηγορία:Ποδοσφαιριστές Α΄ κατηγορίας Κύπρου
Κατηγορία:Ποδοσφαιριστές Εθνικής Γαλλίας Κ21
Κατηγορία:Ποδοσφαιριστές Εθνικής Γαλλίας